Date: 1493
Issuing place: Viborg
Country: Suomi
Language: saksa
Document type: Paikallishallinto, Kirjeet

Minen gar vruntlyken grot myt alles guden jrbedinge alle wege tho voren. Ersamen vnde vorsichtygen leuen nabere vnde guden vrunde, so gy my latest screuen wo van jw en vor den erbaren guden manne Knut Posen vnde Erick Rauelzen sy ouer mals erschenen jw stat schamel jnwoners, dar van gy my to voren alrede gescreuen hebben, wo dat en dat ere genomen js vnd se noch tor tyd to den eren nicht kamen konnen, vnde ok gy my zenden ene jngelechte zeddel, dar se by eren namen jnne gestemmet stan wes en iderman genomen js, vnde de sulften lude jw hebben gebeden ouer mals an my to vorscryuen. Ersamen vnde andechtigen guden vrunde, als gy schryuen wo gy my to uoren geschreuen hebben, dar yk juer ersamheyt alrede eyn schryfflyck antwort op gescreuen hebben wodanne wys dat jwe jnwoners lopen an Ruslant an desse grense, so dat ze ere schepe hebben lyggen jn Ruslant vnde ze bedriuen ere kopenschop allyke wol myt mynen buren hyr vmme langes, dar dan dusse stat Wyborch ouer vordoruen worde, wenne [ik] sodan kopenschop to stede; vnde vnse recht ok vtwyset, dat men sodane kopenschop nicht steden schal, vnde jk jw to voren gescreuen hebbe, dat gy juwen jnwoners vorbeden wilt, dat se sodanne kopenschop aff stellen, op dat en dat ere dar ouer nicht genomen worde, vnde nu desse juwe jnwoners wedder opt nyen sodane kopenschop bedreuen hebben; dar omme ys en dat ere genomen na vtwisinge vnseme rechte. Wo wol dat ze segen vor ju, dat ze sodanne kopenschop nicht bedreuen en hebben, so js jt bewislick myt den buren, dar ze mede gekopslaget hebben. Dar vmme zynt ere schepe vnde guder hyr gebracht vnde zolden hyr tor stede bliuen to rechte bet to der tyd, dat men recht tynge helde op der stede, dar de kopenschop geschen was. Dar wolde jk dan zuluen ouer syn gewesen, vnde jk sede noch to jwen juwoners, dat se solden tor stede wesen bet to der tyd vnde dan dar hen komen. Hadden myne knechte en dat ere myt onrechte affhendiget, so wolde jk ene recht dar geuen hebben ouer de knechte na vnsem bescreuen rechte. Wert ok zake, dat ze dat ere vorbroken hedden, so sede jk en, jk wolde noch dat beste by en don vmme jwent willen. Hyr ouer sint welke van den zuluen vntweken, de jn borgen henden stunden, op dat se do dar to rechte kammen solden; vnde jk gehort vnde vorstan hebbe, dat se geclaget hebben, wo dat se ouer vormyst, gebreck vnde van hunger wegen van hyr solden gelopen wesen, so dat se nicht en hadden to vorteren, dar an se eren willen seggen, wente se weren vor myne iegenwardicheit vnde clageden, dat se nicht to vorterende en hadden. Do hete jk en geuen van eren roggen vnde van eren gude so vele alzo behoffden; so hebben ze so vele vntfangen als se do suluest begerden. Als gy dan der wegen ouer mals myt jwen schryfften myk vruntlyken bydden, dat jk den armen schamelen luden dat ere noch wedder tokeren wil vnde anzen oren nottroftygen armot vnde gy dat gern tegen my willen vordenen vnde vorschulden wor gy konen vnde mogen, hyr vmme, leuen nabere vnde vrunde, als jk de juwen to voren myt den besten vorfordet hebbe, so jk hyr na mals ok gerne don wil, besunderlynge om dusse lude myt den ij cleynen schepken wyl ik en dat ere vmme juwer bede willen noch gern wedder geuen laten; vnde jk begere noch vruntlyken, dat gy jwe jnwoners noch vnderwysen wylt, vnde besunderlyken Clawes Kayen, dat szodane kopenschop nicht mer bedriuen myt mynen buren na dessem dage, op dat en dat ere dar ouer nicht genomen en wert. Wor jk jw vnde den jwen to wyllen vnde to vruntschop kan syn, dar vynt gy my altyd gut wyllich to. Hyr mede juwer aller ersamheit Gade beuolen. Gescreuen op Wyborch des sundages vor Fylyppy et Jacoby, vnder mynen ingesegel anno etc. xciij. Nyels Erixson to Fogelwick, rydder etc. Adress: Den ersamen vnde vorsichtigen wolwisen heren borgermesteren vnde ratmannen der stad Reuel, mynen guden vrunden vnd naberen, andechtlyken vruntlyken gescreuen.